SEAFCOบุกพม่า ปีนี้ก่อสร้างสดใส
&#8220;ซีฟโก้&#8221; วางแผนบุกงานก่อสร้างพม่าเกาะกระแสเออีซี ชี้ปีนี้ดีปริมาณงานจะโต 10-20%
5 ก.พ. 2556

“ซีฟโก้” วางแผนบุกงานก่อสร้างพม่าเกาะกระแสเออีซี ชี้ปีนี้ดีปริมาณงานจะโต 10-20%
นายณรงค์ ทัศนนิพันธ์ กรรมการผู้จัดการใหญ่ บริษัท ซีฟโก้ (SEAFCO) เปิดเผยว่า แผนงานปีนี้ บริษัทเตรียมที่จะออกไปรับงานก่อสร้างที่ประเทศพม่า ซึ่งจะเป็นการออกไปรับงานก่อสร้างอาคารที่เมืองย่างกุ้ง ซึ่งล่าสุดได้ออกไปศึกษาและดูงานที่พม่าแล้ว และหลังจากนี้ก็อยู่ระหว่างการดำเนินการในด้านกฎหมายว่าในการออกไปจะเป็นรูปแบบไหนอย่างไร
สำหรับเหตุผลของการออกไปนั้น เพื่อเตรียมความพร้อมในการเข้าสู่ประชาคมเศรษฐกิจอาเซียน (เออีซี) ซึ่งจะทำให้ตลาดมีการเปิดกว้างมากขึ้น และบริษัทจำเป็นต้องออกไปเรียนรู้และรับงานเพราะเมื่อถึงเวลาเปิดจริงจะสามารถรับมือได้
“การออกไปรับงานต่างประเทศตอนนี้ต่างจากอดีตที่ต้องออกไปเพราะงานในประเทศมีน้อย แต่ขณะนี้งานในประเทศออกมาอย่างต่อเนื่องตามแผนการลงทุนแต่ที่ต้องออกไปเพราะเตรียมพร้อมกับการเปิดเออีซี” นายณรงค์ กล่าว
อย่างไรก็ตาม ในส่วนของปัญหาการขาดแรงงาน บริษัทก็ใช้แรงงานจากประเทศในอาเซียนในการทำงาน ซึ่งเมื่อถึงเวลาเปิดอาเซียนจริงจะสนับสนุนการทำงานเพราะมีความคุ้นเคย
นายณรงค์ กล่าวว่า ในส่วนของแผนธุรกิจปีนี้ในด้านของปริมาณการรับงานก็จะเติบโตจากปีก่อนหน้าประมาณ 10-20% โดยสิ้นปี 2555 บริษัทมีงานในมือประมาณ 1,400 ล้านบาท ซึ่งเดือนแรกของปีธุรกิจมีแนวโน้มสดใส
นอกจากนี้ ล่าสุดบริษัทสามารถตามหนี้ที่ได้ตั้งสำรองไปในงบการเงินปี 2554 จำนวน 13 ล้านบาท จากที่ตั้งไปทั้งหมด 81.19 ล้านบาท ซึ่งหนี้ที่ตามได้ก็จะกลับมาเป็นกำไรพิเศษสำหรับผลดำเนินงานในงวดไตรมาสแรกของปีนี้
บล.ฟินันเซียไซรัส ระบุว่า การที่กระทรวงการคลังเสนอ พ.ร.บ.กู้เงิน 2 ล้านล้านบาทเข้าคณะรัฐมนตรี (ครม.) วันนี้ ยิ่งทำให้เกิดความชัดเจนในเรื่องของการลงทุนและจะเป็นผลดีต่อกลุ่มรับเหมาก่อสร้าง วัสดุ และธนาคารพาณิชย์ และหุ้นที่น่าสนใจ เช่น SEAFCO และบริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) 
นายบดินทร์ แสงอารยะกุล กรรมการผู้จัดการ บริษัท ไพลอน (PYLON) กล่าวว่า ล่าสุดบริษัทได้รับงานในการก่อสร้างรวมทั้งสิ้น 9 โครงการ มีมูลค่ารวม 136 ล้านบาท และจะทำให้งานในมือขณะนี้อยู่ที่ 860 ล้านบาท และปีนี้จะประมูลงานใหม่ๆ ต่อเนื่อง คาดว่าจะทำให้งานในมือเพิ่มขึ้นสู่ระดับ 900-1,000 ล้านบาทได้